ב"כ הנאשם: ב"כ עו"ד אדם ג'ורנו.
על פי עובדות כתב האישום המתוקן, מיוחס לנאשם כי בתאריך 29/01/2011 ביער כפר עכברה, החזיק הנאשם סכין מחוץ לתחום ביתו ולא הוכיח כי החזיקה למטרה כשרה. באותן נסיבות ובאמצעות הסכין, פצע הנאשם את מוחמד רדא (להלן: "רדא" או "המתלונן"), בכך שדקר אותו בראשו וגרם לו לפצע באורך 20 ס"מ קווי מעל אוזן ימין והוא נזקק לתפרים בבית החולים רבקה זיו בצפת. בהמשך לכך, איים הנאשם בפגיעה שלא כדין בגופו ובגופם של אחרים תוך שהוא רודף אחרי המתלונן, מגרש אותו ומגדף אותו בכוונה להפחידו ולהקניטו.
החזקת סכין למטרה לא כשרה, עבירה לפי סעיף 186 לחוק העונשין, התשל"ז – 1977 (להלן: "חוק העונשין").
איומים עבירה לפי סעיף 192 לחוק.
פציעה בנסיבות מחמירות, עבירה לפי סעיף 334+335(א)(1) לחוק.
תקיפה הגורמת חבלה של ממש עבירה לפי סעיף 380 לחוק.
הכרעת הדין התבססה על ראיות המאשימה, וביניהן עדי ההגנה, וכן על הסתירות בגרסאות הנאשם עצמו.
לטענת ב"כ המאשימה האירוע נשוא ההרשעה התחיל בשל סיבה של מה בכך. הנאשם התחיל דרכו העבריינית עוד בהיותו נער, נדון לאי הרשעה בגין תקיפת עובד ציבור ובהיותו נער הורשע בעבירה של הצתת רכב וחבלה במזיד לרכב. בית המשפט הרשיע אותו ולאחר שהוגש ערעור בעניינו הוטלו עליו עבודות שירות והוא נשלח לפיקוח שירות המבחן. למרות הכל הנאשם לא הפנים כי עבריינות ואלימות לא משתלמת וחזר והסתבך עם החוק שוב, בשנת 2001 הוא מורשע בעבירות של איומים ותקיפה סתם, בהמשך בשנת 2006 בעבירות רכוש והפעם הוטל עליו מאסר בעבודות שירות ושוב הוא נשלח לפיקוח קצין מבחן. בחודש 10/2010 שלושה חודשים לפני העבירות בכתב אישום זה, הנאשם נדון בבית המשפט המחוזי בנצרת, בעבירת תקיפה הגורמת חבלה של ממש. המדובר באירוע בו הנאשם יחד עם אחר תקפו אדם בעת שישבו בבית קפה. בהסדר טיעון הוטל על הנאשם קנס, מאסר על תנאי בן 10 חודשים בגין כל עבירה שיש בה אלימות פיזית לרבות איומים, והתחייבות.
משכך, העבירה בה הורשע היום מתיישבת עם עברו הפלילי, חודשים ספורים בלבד לאחר שהורשע ונדון לענישה מקלה ביותר עשה שימוש בסכין וגרם למתלונן חבלות של ממש ולפיכך אינו ראוי עוד לרחמים של בית המשפט, אשר חייב להעביר מסר ברור לו ולעבריינים אחרים כי אלימות וסכינאות אינן משתלמות.
על כן, מתבקש להטיל ענישה של מאסר בפועל למספר שנים, מאסר מותנה, הפעלת המאסר המותנה במצטבר ופיצוי.